जिले की 3 ग्राम पंचायतों में खुले में शौच की प्रथा खत्म
अलवर| स्वच्छभारत मिशन के तहत ग्राम पंचायतों को खुले में शौच की प्रथा से मुक्त करने के लिए जिला स्तर पर जिला संदर्भ समूह की पांच दिवसीय आवासीय प्रशिक्षण कार्यशाला बुधवार को संपन्न हुई। होटल मयूर में आयोजित समापन समारोह में जिला परिषद के मुख्य कार्यकारी अधिकारी डॉ. विक्रम जिंदल ने कहा कि खुले में शौच की प्रथा को बंद करना आवश्यक है। इसके लिए व्यक्तिगत शौचालय निर्माण कर उनका नियमित उपयोग जरूरी है। संदर्भ समूह के प्रशिक्षित सदस्य गांवों में जाकर लोगों को इसके लिए प्रेरित कर रहे हैं। जिले में मुंडावर पंचायत समिति की मानका जाट बहरोड़ ग्राम पंचायत एवं बानसूर की मोठूका ग्राम पंचायत ने खुले में शौच की प्रथा समाप्त कर दी है। इसी संदर्भ में मुंडावर पंचायत समिति को खुले में शौच से मुक्त करने के लिए 2 से 25 जनवरी तक प्रशिक्षित संदर्भ समूह सदस्यों को 20 ग्राम पंचायतों में लोगों को प्रेरित करने के लिए नियुक्त किया गया है। मुंडावर के विकास अधिकारी श्यामसुंदर शर्मा ने कहा कि समुदाय को जागरूक करने में जनप्रतिनिधियों की भूमिका महत्वपूर्ण है। स्वच्छ भारत मिशन के जिला परियोजना समन्वयक जितेंद्र सिंह ने कहा कि जिन संदर्भ समूह के सदस्यों को प्रशिक्षित किया गया है, उन्हें अब गांवों में जाकर स्वच्छता की अलख जगानी है। वे घर-घर संपर्क कर स्वच्छता बनाए रखने के लिए लोगों को प्रेरित करेंगे, तभी इसका प्रभावी एवं सफल क्रियान्वयन हो पाएगा। कार्यशाला में दिल्ली की फीडबैक एजेंसी की ओर से संदर्भ सहयोग किया गया है। एजेंसी के निदेशक अजय सिन्हा ने 5 दिन तक संभागियों को प्रशिक्षित किया।
hin_Deva hin_Deva